A spart Biserica Armenească din centrul Sucevei, după care s-a întors să-și recupereze haina de la poliţişti

Poliţiştii care făceau joi cercetări la Biserica Armenească din centrul municipiului Suceava, după o spargere comisă la lăcaşul de cult în noaptea precedentă, s-au trezit cu hoţul peste ei, acesta din urmă întorcându-se la locul faptei pentru a-şi căuta o haină uitată în zona clopotniţei.

Joi dimineaţă, în jurul orei 9.30, la 112 a fost anunţat un furt din biserica armenilor situată între autogară şi Colegiul Naţional „Ştefan cel Mare”.

O persoană necunoscută a forţat cele două uşi din lemn de la intrarea principală în biserică, apoi cu nişte pietre a spart geamul de la următoarele uşi şi a intrat în lăcaşul de cult. A răscolit prin mai multe corpuri de mobilier şi a sustras aproape 800 de lei, bani provenind din vânzarea de lumânări.

La faţa locului, poliţiştii au găsit mai multe pete de sânge, cel mai probabil hoţul tăindu-se în bucăţile geamului pe care l-a spart.

O echipă de judiciarişti şi poliţişti de la Criminalistică au ajuns la Biserica Armenească şi au început să facă cercetări la faţa locului, stabilind că hoţul a ieşit pe altă uşă, situată în lateralul lăcaşului, lângă clopotniţă.

Tot acolo au găsit o haină, despre care au bănuit că ar aparţine chiar principalului suspect.

Aproape de finalul cercetărilor, un poliţist care tocmai a pus respectiva haină într-o pungă a fost abordat de către un tânăr care l-a întrebat dacă nu a găsit o geacă prin zonă.

Poliţistul l-a întrebat dacă nu e vorba de aceeași geacă pe care o avea în pungă, iar când suspectul a răspuns afirmativ, l-a şi înhățat, dându-și seama că tânărul respectiv nu era străin de furtul la cercetarea căruia tocmai se afla.

Mai mult, în urma controlului corporal, poliţiştii au găsit asupra respectivului, identificat în persoana unui tânăr, în vârstă de 19 ani, Andrei C., din comuna Râşca, aproape întreaga sumă reclamată ca fiind furată, suspectul recunoscându-și fapta.

La tenta comică a acestei întâmplări şi-au adus contribuţia şi reprezentanţii Inspectoratului de Poliţie Judeţean Suceava, care la solicitarea noastră de a mediatiza acest caz, ne-au precizat că „în urma informaţiilor obţinute de poliţişti, suspectul a fost prins pe raza municipiului Suceava”.

Asta da operativitate!